הקואליציה מקדמת חוק חדש שיעניק לראש הממשלה פטור ממס על הוצאות המעון הלא רשמי – גם לאחר סיום כהונתו. המשמעות: הציבור ימשיך לשלם את חשבונותיו המנופחים של נתניהו גם לאחר שיפרוש מן החיים הציבוריים
שוב ושוב נחשף שמשפחת רה"מ מעמיסה את הוצאות בתיהם הפרטיים על חשבון הציבור. במדינה מתוקנת הדבר היה גורר התפטרויות, התנצלויות, החזרת כספים וכמובן חידוד נהלים. אפילו מפלגת שלטון הייתה יוצאת בקמפיין שהיא מנקה את האורוות. בישראל: הקואליציה תוקפת על כך את השמאל, ומתגייסת כולה להעביר חוק שמכשיר בזבוזים על חשבון קופת המדינה. בזבוזים שטרם נראו כמותם. עידן בנימין נכח השבוע בדיון שהיה בנושא בוועדת הכספים. תומר ועידן הרכיבו רשימת עובדות על החוק שהקואליציה מקדמת ויאפשר הטבות מס נצחיות ולא מוצדקות לראשי הממשלה. ארוך, אבל נשמח שתקראו עד הסוף ואף תפעלו כפי שנציע: זה מזכיר לנו כיצד העלו את שכר השרים בשעה – מבלי לדון בהשלכות העצומות שהתבררו בדיעבד (למשל שאינספור אנשים בשירות הציבורי, וכאלו שכבר פרשו- צמודים לשכר השרים, והשכר שלהם גם עלה). "ישבתי שם והיתה לי בחילה. לא מטאפורית. ההתעסקות בטובות ההנאה של ראש הממשלה העלו לי את מיצי הקיבה עד לגרון", מספר עידן. "זה נעשה דווקא ובכוח, בימים בהם משפחת נתניהו חטפה כתב אישום מהמדינה בדיוק באותו נושא ומבקר המדינה עסק בו. דווקא עכשיו באה מפלגת השלטון ודוחפת לנו האזרחים אצבע לעין. אבל את מי אני מנסה לשכנע? אם אתם אוהבים את ביבי תגידו: "שמאלני עוכר ישראל". אבל האמת שאין לי עניין אישי איתו ולא עם הליכוד. מצידי שהליכוד יהיה בשלטון גם בעשור הקרוב. אבל הליכוד זה לא ביבי, אמסלם, ביטן או זוהר. הם מספרים לכם שהם הליכוד כדי שלא יערערו על סמכותם. אך יש המון מצביעי ליכוד שטובת הציבור לנגד עיניהם כמו שיש מצביעי עבודה כאלו." מה שחשוב זה שהנושא הזה גזל שעתיים מוועדת הכספים: אחת הוועדות החשובות והעמוסות בכנסת שאמורה לעסוק ברפורמות למען הציבור. ‏יש כמה אזרחים טובים אך מבולבלים. הם גורסים שבגלל שלנשיא ולרעייתו יש לכל החיים הטבות מנותקות מהמציאות, אז גם מגיע לראשי ממשלות. ההפך: יש לבטל לנשיאים וללשעברים שונים הטבות הזויות, ולא להוסיף לאחרים! אז מי שכועס על הצופר לנשיאים – דעו שמי שבשלטון יכול לבטלם. אנו וסיירת שקיפות ניתן את כל הרוח הגבית למהלך כזה (מה עושים כדי שיתוקן) למטה מיילים של חברי ועדת כספים מרכזיים מהקואליציה (לסיירת השקיפות יישלח בוואטסאפ גם הניידים שלהם). הם הולכים להמשיך לדון בחוק זה ולאשרו סופית כנראה בשבוע הבא. כתבו להם *בנימוס* שאתם מבקשים שיפעלו לבלימת החוק להטבת מס לרה"מ. הסבירו בקצרה ששלחתם אותם לכנסת כדי שיילחמו למען הציבור הרחב, ושההתעסקות הבלתי פוסקת של ועדת הכספים בהטבות לנבחרי הציבור עצמם חצתה את גבול הטעם הטוב. הבהירו שאתם סומכים עליהם ועל עמוד השדרה שלהם, ומקווים בכל לבכם שהם יפעלו בכלים הפרלמנטאריים העומדים לרשותם לטובת רפורמות להוזלת יוקר המחיה, ולמען הציבור והכלכלה הישראלית. לא למען הקולגה שלהם. ותשאלו אותם למה לאשר לראשי ממשלות הטבות גם לאחר שיסיימו עבודתם. בקשו שיוכיחו שהם קשובים ושאתם מקווים שיענו. כתבו מה שאתם רוצים, מהבטן ובנימוס. מיקי זוהר (יוזם החוק): mzohar@knesset.gov.il דוד אמסלם: davidam@KNESSET.GOV.IL דוד ביטן: dbitan@KNESSET.GOV.IL אורן חזן: ohazan@KNESSET.GOV.IL בצלאל סמוטריץ: bezalels@KNESSET.GOV.IL רחל עזריה: rachela@KNESSET.GOV.IL רועי פולקמן: royf@knesset.gov.il עודד פורר: odedfo@knesset.gov.il 